Document ID: 31995D0431

KOMISSION PÄÄTÖS,
tehty 16 päivänä lokakuuta 1995,
määräaikaisen siementen ja lisäysaineiston kaupan pitämistä koskevan kokeen järjestämisestä tehdyn komission päätöksen 89/540/ETY muuttamisesta (95/431/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon juurikkaiden siementen pitämisestä kaupan 14 päivänä kesäkuuta 1966 annetun neuvoston direktiivin 66/400/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 13 a artiklan,
ottaa huomioon rehukasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/401/ETY (2), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 13 a artiklan,
ottaa huomioon viljakasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/402/ETY (3), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 13 a artiklan,
ottaa huomioon öljy- ja kuitukasvien siementen pitämisestä kaupan 30 päivänä kesäkuuta 1969 annetun neuvoston direktiivin 69/208/ETY (4), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 12 a artiklan,
sekä katsoo, että
komission päätöksellä 89/540/ETY (5) säädettiin määräaikainen koe yhteisön tasolla sen selvittämiseksi, voidaanko epävirallisilla kenttäkokeilla varmistaa direktiivien 66/400/ETY, 66/401/ETY, 66/402/ETY ja 69/208/ETY mukaisesti vaadittujen siementen virallisten varmentamismenettelyjen yksinkertaistaminen ilman, että siementen laatu heikkenee merkittävästi,
30 päivään kesäkuuta 1996 kestävän kokeen aikana saadun kokemuksen perusteella on ilmennyt, että on suotavaa muuttaa mainittua päätöstä sen varmistamiseksi, että kyseisen kokeen tulosten perusteella voidaan tehdä asianmukaiset päätelmät, ja
tässä päätöksessä määrätyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 89/540/ETY 2 artiklan g kohta seuraavasti:
"g) i) Jäsenvaltiot voivat edellyttää tapauksen mukaan joko morfologisen, fysiologisen tai biokemiallisen tunnistamisen avulla suoritettavaa virallista siementen testausta lajikkeen tunnistettavuuden ja lajikeaitouden osalta siinä tapauksessa, että mainittujen laboratoriotestien tulosten oletetaan antavan asiaankuuluvaa jälkitarkastuslohkoja koskeviin tuloksiin liittyvää lisätietoa.
ii) Niiden lajien osalta, joilta jäsenvaltiot edellyttävät tällaista edellä e kohdassa tarkoitettua virallisiin jälkitarkastuslohkoihin liittyvää testausta, korvataan c kohdassa tarkoitetut prosenttiosuudet 10 % ja 20 % vastaavasti prosenttiosuuksilla 5 % ja 15 %.
iii) Jos testauksesta saadaan negatiivisia tuloksia, kyseisen erän siementen varmentaminen tavallisesti hylätään."
2 artikla
Lisätään päätöksen 89/540/ETY 4 artiklan 3 kohdan viimeisen luetelmakohdan jälkeen seuraava luetelmakohta:
"- 2 artiklan g kohdan mukaisesti suoritetun siementen virallisen laboratoriotestauksen tuloksista".
3 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä lokakuuta 1995.

Labels: 3
6